  Анжелика Тихонова корреспондент Удмуртиысь гурт возёсъёс удысын тыршись егит ӧнерчиос но ужасьёс туэ куартолэзьысен подъёмнойёс тросгес басьтыны кутскозы. Элькунысь гурт возёсъя но сиён-юонъя министерство мерлыко тыронъёсъя валатэтэ (положение) воштонъёс пыртӥз, ивортэ удысэтлэн пресс-службаез. Вылӥ но шор ёзо ӧнер дышетон юртъёсын очной амалэн дышетскем егит ӧнерчиос туэ куартолэзьысен 250 сюрс манет басьтозы: 70 сюрс манет одӥг ар ужамзы бере но 180 сюрс манет – куинь ар ужамзы бере (азьло оглом 200 сюрс манет сёто вал).  Заочной амалэн дышетскем егит ӧнерчиос 45 сюрс манет интые 100 сюрс манет басьтозы. Егит тракторист-машинистъёс но скал кыскисьёс – 50 сюрс манет интые 140 сюрс манет.  2020-тӥ арысен сыӵе кун юрттэт егит осеменаторъёслы но сётозы: куинь ар ужамзы бере 50 сюрс манет но ньыль ар ужамзы бере 90 сюрс манет.  Егит ӧнерчиосты гуртэ кыскон понна туэ оглом 29 миллион 600 сюрс манет висъялозы. Кылем арын улосвыл коньдэтысь 23 миллион 700 сюрс манет висъязы вал, подъёмнойёсты 279 ӧнерчиос басьтӥзы Пусъём, коньдонэн юрттэт басьтыны гурт возёсъёсы ужаны интыяськем но Удмуртиысь гурт возёсъя но сиён-юонъя министерствое мерлыко тыронлы нырысьсэ вазиськем 36 аресозь ужасьёс быгато. Егит ӧнерчиос одно ик басьтэм ӧнерзыя ужаны кулэ, рабочийёс вылэ берпуметӥез курон уг вӧлмы.  Тодэ вайытом, 2020-тӥ арын Удмуртиын тулыс бусы ужъёсты ортчытыны 600 миллион манет висъялозы.  Тегъёс: Ижкар егитъёс Удмуртия гуртвозёс коньдон гуртвозёсъяминистерство 100ар  